וְכָלַל שַׁבָּת וְהַפֶּסַח וְחַג הַמַּצּות בְּדִבּוּר אֶחָד (פסוקים ב ח), כִּי שְׁלָשְׁתָּם נִצְטַוּוּ קדֶם מַתַּן תּורָה, אֲבָל בִּשְּׁאָר הַמּועֲדות יִיחֵד לְכָל מועֵד דִּבּוּר לְעַצְמו. וְהִתְחִיל דִּבּוּר חַג הַשָּׁבוּעות מִן הָעמֶר (פסוק י), כִּי מֵאָז מַתְחִיל קָצִיר בָּעמֶר וּסְפִירַת הַשָּׁבוּעות שֶׁהֵם מֵעִנְיַן הַחַג הַנִּקְרָא "חַג הַקָּצִיר" (שמות כג, טז) וְ"חַג הַשָּׁבוּעות" (שם לד, כד ודברים טז, י ו טז) שֶׁבּו נִתֵּן הודָאָה לָאֵל יִתְבָּרַךְ עַל "שְׁבֻעות חֻקּות קָצִיר" שֶׁשָּׁמַר לָנוּ. כִּי אָמְנָם מִכַּוָּנַת הָרְגָלִים הֵם הַתְּפִלָּה וְהַהודָאָה, כְּמו "בְּמועֵד חדֶשׁ הָאָבִיב" הַתְּפִלָּה לָאֵל עַל הָאָבִיב וְהַהודָאָה עַל הַחֵרוּת. וּבִהְיות כִּי הַצְלָחַת הַקָּצִיר תִּהְיֶה כְּפִי מֶזֶג הַזְּמַן מִתְּחִלַּת הָאָבִיב עַד הַקָּצִיר, כְּאָמְרו "שְׁבֻעת חֻקּות קָצִיר יִשְׁמָר לָנוּ" (ירמיה ה, כד), הָיָה הָעמֶר הודָאָה עַל הָאָבִיב כְּמַקְרִיב בִּכּוּרֵי הַשָּׂדֶה לַבְּעָלִים, וְהָיָה הַקָּרְבָּן עִמּו לִתְפִלָּה עַל הֶעָתִיד, וְהָיְתָה הַסְּפִירָה זִכָּרון לַתְּפִלָּה יום יום, וְהָיָה חַג הַקָּצִיר הודָאָה עַל טוּב הַקָּצִיר, וְחַג הָאָסִיף עַל טוּב הֶאָסִיף. 